Deadpool a Wolverine

Deadpool a Wolverine (v anglickom origináli Deadpool & Wolverine) je americký akčný film z roku 2024 od režiséra Shawna Levyho, natočený na motívy komiksov od vydavateľstva Marvel Comics o superhrdinovi Deadpoolovi. Ide o 34. film v MCU a je súčasťou 5. fázy Marvel Cinematic Universe a Mnohovesmírnej ságy.

Práce na treťom Deadpool filme sa začali v novembri 2016 pod hlavičkou štúdia 20th Century Fox, ale bol pozastavený po tom, ako štúdio získalo Disney v marci 2019. Práva na postavy boli vrátené do Marvel Studios, ktoré začalo s vývojom nového filmu s Reynoldsom. Film si zachová hodnotenie 18+ ako z predchádzajúcich filmov a rovnako to je prvý film MCU, ktorý má takéto hodnotenie. Wendy Molyneux a Lizzie Molyneux-Logelin sa pripojili v novembri 2020 ako scenáristky. Reese a Wernick sa vrátili z predchádzajúcich filmov na prepísanie scenára počas marca 2022, keď bol Levy najatý ako režisér a na produkciu s Reynoldsom. Jackman sa rozhodol zopakovať si svoju rolu Wolverina z filmov X-Men v auguste 2022, po čom nasledovalo ďalšie obsadenie začiatkom roka 2023, keď boli Wells, Reynolds a Levy odhalení ako ďalší scenáristi.

 Dej 
V roku 2018 Wade Wilson / Deadpool, použije Cableove zariadenie na cestovanie v čase, aby zabránil smrti svojej priateľky Vanessy a ďalších svojich priateľov. Potom cestuje mnohovesmírom zo svojho vesmíru – Zem-10005, na Zem-616 – nazývanú tiež „Posvätná časová os.“ Tam sa stretne s Happym Hoganom a prosí ho aby ho prijal, medzi Avengers. Happy ho ale odmietne a preto sa sklamaný vracia naspäť do svojho vesmíru. Dej sa presunie o šesť rokov neskôr, kedy sa Wade rozišiel s Vanessou a svoje žoldnierske alter ego – Deadpoola zavesil na kliniec. Namiesto toho pracuje ako predajca ojazdených áut spolu so svojím priateľom a bývalým členom X-Force Petrom Wisdomom.

Peter spoločne s ďalšími Wadeovými priateľmi zorganizujú pre neho narodeninovú oslavu. Počas oslavy je Wade zadržaný agentmi Úradu časových variácií (TVA) a tí ho privedú k mužovi menom Mr. Paradox. Paradox mu vysvetlí, že sú organizáciou mimo času a priestoru a ich úlohou je monitorovať posvätnú časovú os a zvyšok mnohovesmíru. Ponúkne Wadeovi možnosť presunúť sa na posvätnú časovú os, kde by mohol opäť pôsobiť ako Deadpool medzi ostatnými známymi superhrdinami. Wade ponuku akceptuje, ale Paradox mu popritom odhalí, že Wadeov vesmír pomaly zomiera v dôsledku smrti „kľúčovej bytosti“ tohoto vesmíru. Kľúčovou bytosťou bol Logan / Wolverine, ktorý hrdinsky zomrel počas záchrany svojej dcéry a ďalších mutantských detí. Paradox plánuje použiť zariadenie „Time Ripper“ na urýchlenie tohto procesu a postupného zničenia vesmíru. Wade si uvedomí, že týmto spôsobom by prišiel o svojich blízkych a zmení názor. Ukradne Paradoxovi zariadenie na presúvanie naprieč mnohovesmírom „TemPad“ a použije ho na cestu k Wolverinovmu hrobu v nádeji, že ho vzkriesi a zachráni svoju časovú os. Je však napadnutý agentmi TVA, počas čoho na boj s nimi použije Wolverinove pozostatky. Tým celý plán zlyhá a Wade cestuje mnohovesmírom ďalej, kde hľadá vhodný náhradný „variant“ Wolverina.

Wade sa vracia do TVA s podnapitým variantom Wolverina. Paradox mu povie, že kľúčová bytosť nemôže byť nahradená iným variantom. Najmä variantom, ktorého priviedol pretože je považovaný za najhoršieho Wolverina v celom mnohovesmíre. Wade postupne zistí, že Paradox koná bez vedomia svojich nadriadených a pokúsi sa opäť vzdorovať. Paradox preto pošle Wadea a Wolverina do Ničoty – pustatiny na konci časov, kde sa posiela „mnohovesmírny odpad.“ Wolverine napadne Wadea, ale ten mu vysvetlí, že TVA môže zmeniť všetky zlé udalosti z Wolverinovej minulosti a presvedčí ho, aby mu pomohol utiecť z ničoty. Dvojica narazí na variant Johnnyho Storma / Human Torcha, ale sú napadnutí skupinou zlých mutantov, ktorú vedie Pyro a Sabertooth. Trojicu zajmú a odvezú do skrýše ich veliteľky Cassandry Novy, ktorá je mocná telepatka a zlé sadistické dvojča zakladateľa X-Menov Charlesa Xaviera / Profesora X. Cassandra, uzavrela dohodu s TVA, aby naveky dohliadala na Ničotu. Ponúkne Wadeovi a Wolverinovi možnosť pre ňu pracovať, ale potom čo pred ich očami zabije Johnnyho Storma, obaja odmietnú a napadnú ju. Za to na nich poštve stvorenie Aliotha, aby ich pohltil a zabil, ale dvojica v poslednej chvíli utečie.

Wade a Wolverine sa stretávajú s variantom Deadpoola, ktorý sa volá „Nicepool.“ Nicepool ich nasmeruje na skrýšu odboja, ktorý bojuje s Cassandrou. Počas cesty za odbojom Wade omylom prizná, že si nie je istý, či TVA dokáže zmeniť Wolverinovu minulosť a dvojica začne medzi sebou bojovať. Krátko na to ich nájde skupina odboja, ktorú tvoria: Laura / X-23, Elektra, Blade a Gambit. Wade ich presvedčí, aby sa spoločne postavili Cassandre. Wolverine odmieta, ale napokon ho Laura presvedčí. Wolverine jej prezradí, že jeho minulé činy viedli k smrti tímu X-Menov z jeho vesmíru, čo ho vnútorne požiera a viní sa za ich smrť. Spoločne sa vydávajú do Cassandrinej skrýše, kde zvádzajú boj s jej stúpencami. Cieľom je získať helmu mutanta Juggernauta, ktorá môže zamedziť Cassandre používať jej telepatické schopnosti. Helmu získajú a Wade s Wolverinom zablokujú Cassandrine schopnosti. Zistia však, že bez jej schopností nemôžu uniknúť z ničoty. Cassandra je nečakane zradená jej nasledovníkom Pyrom, ktorý dostal rozkaz od Mr. Paradoxa, aby ju zabil. Pyro ju postrelí a Cassandra takmer zomrie, ale Wolverine presvedčí Wadea, aby jej zložil prilbu. Cassandra sa svojimi schopnosťami vylieči a pomocou magického prsteňa otvorí portál na Zem-10005 pre Wolverina a Wadea.

Cassandra sa od Pyra dozvie o zrade Paradoxa a zariadení Time Ripper, zabije ho a nasleduje Wolverina a Wadea na Zem-10005. Plánuje použiť Time Ripper na zničenie všetkých časových línií, pričom by zostala len ničota. Cassandra povolá armádu Deadpoolových variantov, z ničoty ktorí najskôr zabijú Nicepoola a potom bojujú s Wadeom a Wolverinom, aby ich zdržali. Situáciu zachráni Peter, ktorý varianty Deadpoolov rozptýli. Cassandra sa medzitým dostala k Time Ripperu a započala svoje plány. Paradox prezradí Wadeovi a Wolverinovi, že jediná možnosť ako ju zastaviť je zničiť Time Ripper narušením jeho toku energie, ale to by nikto neprežil. Wade a Wolverine spoločnou silou zničia Time Ripper, pričom zabijú Cassandru a prežijú vďaka ich liečivým faktorom. Paradox je zatknutý Riaditeľkou B-15 z TVA, ktorá poďakuje Wadeovi a Wolverinovi. Ich hrdinský čin úplne zastavil pomalé zomieranie Zeme-10005. Wade požiada B-15, aby zachránila zvyšok odboja z ničoty a zmenila minulosť Wolverinovho sveta. B-15 mu vysvetlí, že zmeniť minulosť nie je možné, pretože Wolverinova minulosť je to, čo ho viedlo k tomu, že zachránil časové línie a je teraz hrdinom. Umožní mu aspoň zostať vo Wadeovom vesmíre. Wade zoznámi Wolverina s jeho priateľmi a následne sa všetci spoločne stretnú pri večeri, ktorej sa účastní aj zachránená Laura. Wolverine povzbudí Wadea, aby sa zmieril s Vanessou.

V potitulkovej scéne vidíme Johnnyho Storma, ktorý počas toho ako bol zajatý s Wadeom a Wolverinom vulgárne nadáva Cassandre.

 Produkcia 
Natáčanie filmu sa začalo 22. mája 2023 v Pinewood Studios pod pracovným návzom Tidal Wave. Pôvodne sa malo natáčanie začať v januári 2023 a potom v apríli 2023. Produkcia bola pozastavená 14. júla z dôvodu štrajku SAG-AFTRA a bola znovu obnovená 23. novembra 2023. Natáčanie sa skončilo 24. januára 2024.

 Obsadenie 
 Ryan Reynolds ako Wade Wilson / Deadpool:
Skúsený žoldnier s liečivými schopnosťami, ale ťažkými jazvami na tele po tom, čo podstúpil experimentálnu regeneračnú mutáciu na liečbu rakoviny. Vo filme vidíme Wilsona, ktorý už nevystupuje ako Deadpool, ale venuje sa predaju áut. Reynolds stvárnil aj alternatívny variant: Nicepoola, ktorý nie je zjazvený, má dlhé vlasy a nemá liečivé schopnosti.
 Hugh Jackman ako James „Logan“ Howlett / Wolverine:
Bývalý člen X-Menov a mutant s liečivými schopnosťami, zaťahovacími pazúrmi a vylepšenou kostrou naplnenou adamantiom. Ide o alternatívny variant Wolverina, ktorý vo svojom vesmíre napáchal veľké škody a sklamal miestnych ľudí. Jackman stvárnil aj alternatívne varianty Wolverina z iných vesmírov: 160 cm vysokého Wolverina z pôvodných komiksov, Patch variant Wolverina ako gamblera s páskou cez oko, variant Old Man Logana, Glam-Rock Wolverina, ukrižovaného Wolverina na obrovskom X a variant s pôvodným žlto-hnedým oblekom z komiksov. 
 Emma Corrinová ako Cassandra Nova: 
Mutantka s telepatickými a telekinetickými schopnosťami, je setrou Charlesa Xaviera / Profesora X, ktorá bola krátko po narodení vyhostená do Ničoty (Voidu). 
 Morena Baccarinová ako Vanessa Carlysle:
Wilsonova bývalá snúbenica.
 Rob Delaney ako Peter Wisdom:
Wilsonov kolega z práce a člen tímu „X-Force.“
 Leslie Uggamsová ako Slepá Al:
Wilsonova slepá a staršia spolubývajúca.
 Aron Stanford ako John Allerdyce / Pyro:
Mutant so schopnosťou ovládať oheň, ktorý bol vyhostený do Ničoty (Voidu). Stanford si zopakoval svoju úlohu z pôvodných X-Men filmov od 20th Century Fox. 
 Matthew Macfadyen ako Paradox:
Vysokopostavený agent organizácie TVA, ktorý chce zničiť Wilsonov domovský vesmír-10005. 
 Wunmi Mosakuová ako Hunter B-15:
Vysokopostavená členka a bývalá lovkyňa organizácie TVA.

Z pôvodných Deadpool filmov si zopakovali svoje úlohy: Karan Soni ako Dopinder, taxikár a Wilsonov obdivovateľ, ktorý mu de facto slúži ako osobný šofér. Brianna Hildebrandová ako Negasonic Teenage Warhead, dospievajúca členka X-Menov so silou mutanta, ktorá dokáže odpáliť výbuchy zo svojho tela. Stefan Kapičić ako Colossus, člen X-Menov so schopnosťou premeniť celé svoje telo na organickú oceľ. Shioli Kutsuna ako Yukio, priateľka Negasonic Teenage Warhead a členka X-Menov. Lewis Tan ako Shatterstar, člen tímu X-Force a Randal Reeder ako Buck. 

Objavili sa aj herci z predchádzajúcich Marvel filmov: Dafne Keen ako Laura / X-23, dcéra Wolverina s rovnakými schopnosťami; Chris Evans ako Johnny Storm / Human Torch; bývalý člen Fantastickej štvorky, ktorý dokáže manipulovať s ohňom a sám seba nechať vzbĺknuť; Jennifer Garnerová ako Elektra Natchios, žoldnierka a vrahyňa, ktorá používa zbrane sai; Wesley Snipes ako Eric Brooks / Blade, lovec upírov, ktorý je napoly človek a napoly upír; Tyler Mane ako Victor Creed / Sabertooth, mutant s pazúrmi, zubami a nadľudskou silou; Ray Park ako Toad, mutant s dlhým jazykom a schopnosťami podobnými žabe; Aaron W. Reed ako Cain Marko / Juggernaut, mutant s nadľudskou silou a Mike Waters ako Frederick Dukes / Blob, mutant s mäkkou kožou a veľkou váhou. Objavili sa tiež postavy, ktorých nestvárnili ich predstavitelia z pôvodných filmov: Eduardo Gago Munoz ako Azazel, Jade Lye ako Lady Deathstrike, Ayesha Hussain ako Psylocke, Curtis Small ako Bullseye Chloe Kibble ako Callisto a Nilly Cetin ako Quill. Objavil sa tiež Channing Tatum ako Remy LeBeau / Gambit, mutant so schopnosťou ovládať a tvoriť kinetickú energiu priamo zo svojho tela. 

Objavilo sa aj množstvo variantov Deadpoola z iných vesmírov: Mary Puppins / Dogpool, ktorého stvárnil psí herec Peggy. Blake Lively, manželka Ryana Reynoldsa si zahrala ženský variant – Lady Deadpool. Matthew McConaughey ako Cowboy Deadpool, Nathan Fillon ako Headpool, Paul Mullin ako Welshpool, Kevin Fortin ako Zenpool, Harry Holland ako Haroldpool, Alex Kyshkovych ako Canadapool. Inez a Olin Reynoldsoví, deti Ryana Reynoldsa stvárnili Kidpoola a Babypoola. Ďalej sa objavili varianty, ktorých si zahrali neznámi herci: Watari / Roninpool; Deadpool 2099; Golden Age Deadpool; Piratepool; Dancepool; Scottishpool; Samurai Deadpool; Chinese Deadpool, Knightpool, Showman Deadpool a Iron Deadpool.

Chris Hemsworth a Mark Ruffalo sa objavili cez archívne zábery ako Thor a Hulk. Jon Favreau si zopakoval svoju úlohu ako Harold „Happy“ Hogan z predošlých MCU filmov. Henry Cavill sa objavil v cameo úlohe ako variant Wolverina nazvaný ako „Cavillrine“ a Rob McElhenney sa objavil ako člen organizácie TVA.

 Premiéra 
Deadpool a Wolverine mala premiéru v slovenských kinách 25. júla 2024. Americká premiéra sa uskutočnila 26. júla 2024. Prvýkrát bola premiéra naplánovaná na 10. novembra 2024 a neskôr bol film presunutý o štyri mesiace neskôr.

 Referencie 

 Externé odkazy 



 Zdroj 

Kategória:Filmy USA
Kategória:Sci-fi akčné filmy USA
Kategória:Filmy Marvel Cinematic Universe
Kategória:Filmy z 2024
Kategória:Filmy podľa názvu